Дыщи дыжьыни
Налшык къалэ щекIуэкIащ 1996 — 1997 гъэхэм къалъхуа ныбжьыщIэхэм бэнэкIэ хуитымкIэ я зэхьэзэхуэ. Ар теухуат Кавказ Ищхъэрэ федеральнэ щIыналъэм пашэныгъэ къыщыхьынымкIэ.
Зэпеуэм зэхуишэсащ спортсмен 490-рэ.
Япэ увыпIитхур къэзыхьахэр хэтынущ Урысейм пашэныгъэ къыщыхьынымкIэ мэлыжьыхьым и 30-м щегъэжьауэ накъыгъэм и 2 пщIондэ Красноярск щекIуэкIыну зэпеуэм. Апхуэдэ Iэмал зыIэрыгъэхьэным хущIэкъуащ ди спортсменхэри.
МахуищкIэ екIуэкIа зэхьэзэхуэ гуащIэм республикэм и командэ къыхэхам дыщэ медали 2, дыжьынуи апхуэдиз щызыIэригъэхьащ. Япэ увыпIэхэр къахьащ ДыщэкI Албэчрэ (кг 46-рэ) БищIо Тимуррэ (кг 69-рэ). Ныбэжь Нурмухьэмэдрэ (кг 100) Къэмбэчокъуэ Азэмэтрэ (кг 46-рэ) дыжьын медалхэр къалъысащ. Етхуанэ увыпIэр яубыдащ Шаваев Маликрэ (кг 54-рэ) Блэнауэ Азэмэтрэ (кг 58-рэ). Ахэр я гъэсэнщ тренерхэу Джэрыджэ Альберт, Iэщнокъуэ Мухьэмэд, Хъанычэ Аслъэн сымэ.
КъБР-м бэнэкIэ хуитымкIэ ныбжьыщIэхэм я командэ къыхэхам я тренер нэхъыжь Бозий Исхьэкъ зэрыжиIамкIэ, щIалэхэм зэфIэкI хъарзынэ къагъэлъэгъуащ. «Тренерхэр зыщыгугъа спортсменхэм къагъэщIэхъуакъым — ехъулIэныгъэ зыIэрагъэхьащ. Ауэ щыхъукIи медалхэм я бжыгъэр нэхъыбэну Iэмал щыIащ. Ди жагъуэ зэрыхъущи, бэнакIуэ нэхъ лъэщхэм ящыщу Кудаев Щамилрэ Уэрдокъуэ Къазбэчрэ я узыншагъэм къызэримыхьым къыхэкIыу, зэхьэзэхуэм кърихьэлIакъым. ИтIани, а щIалитIри къэралым и финал зэхьэзэхуэм хэтынухэм ящыщщ, сыту жыпIэмэ, Красноярск зэрыкIуэну Iэмалыр мыбы и пэ къихуэу щыIа зэхьэзэхуэм къыщазэуащи», — къыхигъэщащ тренерым.
Гъэунэ Светланэ,
КъБР-м Спортымрэ туризмымкIэ и министерствэм и пресс-IуэхущIапIэ.
